Gaur goizean, Helena Wittman zuzendariaren presentziarekin, sekzio horretan lehiatuko den eta BIHAR, 20:00etan, Golem – Alhondiga zine aretoetako 5. aretoan eskainiko den fikziozko “Drift” film luzea aurkeztu da.\nZINEBI FIRST FILM Saria erabakiko duen nazioarteko epaimahaia Silvano Agosti zinegile eta erakusle italiarrak, Alejandra Trellés Uruguaiko Nazioarteko Zinemaldiaren zuzendariak eta Haritz Zubillaga zinegile bilbotarrak osatuko dute.\nBost kontinenteetako zinegile berrien bederatzi opera prima lehiatuko dira Bilboko Dokumentalen eta Film Laburren Nazioarteko Jaialdian, iaz inauguratu zen eta fikzio, dokumental eta animazio generoko film luzeei zabalik dagoen ZINEBI FIRST FILM (ZIFF) sekzioaren barruan. Aukeratutako bederatzi lanak zinemaldi garrantzitsuenetatik igaro dira, Locarnotik, Cannesetik, Berlinetik, Veneziatik edo Sundancetik, besteak beste, eta horietako zortzi estreinaldiak izango dira Estatuan.\nGaur goizean aurkeztu da Bilbon aukeratutako filmetako bat, Drift, zuzendariaren, Helena Wittmann zinegile aleman gaztearen, presentziarekin. Mundu mailako estreinaldia Veneziako Kritikaren Nazioarteko Astean egin ondoren, Drift beste zinemaldi batzuetan ere ikusi ahal izan da, Berwick Film&Media Arts Festival-ean, Filmfest Hamburg-ean eta Montrealgo Nouveau Cinéma Jaialdian, besteak beste.\nDokumental intimoenaren eta zine esperimentalaren arteko drama gisa sailka daitekeen Drift filmak, Iparraldeko Itsasoan asteburua igarotzen duten bi emakumeren historia kontatzen du. Haietako bat familiarekin itzuliko da Argentinara, eta bestea ozeanora gero eta gehiago hurbiltzen ahaleginduko da. Biek ere bidaia bat hasiko dute itsasontziz Ozeano Atlantikotik. Itsasoa izango da kontakizunaren arduraduna, eta antzezle nagusia bilakatuko da, ikus-entzuleari zentzumen esperientzia indartsua eskainiz.\nFilm horretan azpimarratzekoak dira soinuaren tratamendua eta Nika Breithaupt artistak idatzitako Soinu Banda, protagonistek transmititzen duten deriba eta desorientazio sentsazioa eta batzuetan lasai eta beste batzuetan haserre dagoen itsasoaren atmosfera hipnotiko bera indartzen dutenak.\nHelena Wittmann (Neuss, Alemania,1982) zuzendariari dagokionez, Spanish and Media unibertsitatean ikasi zuen. Bere lanen artean, mundu osoko jaialdi askotan ikusi ahal izan diren Wildnis (2013) eta 21,3° C (2014) film laburrak daude. “Drift” da bere lehenengo film luzea.\nZIFFen barruan lehiatuko diren filmen artean –horietako zortzi estatu mailako estreinaldiak–, aipamen berezia merezi du Austin Lynchen – David Lynchen semea– lehenengo lan luzea den Gray House lanak, Matthew Boothekin batera zuzendutakoak. Modu iradokigarrian eta berezian, Estatu Batuetako langileen eguneroko bizimodua eta borroka islatzen duten bost istorio erakusten ditu, abstrakzioa, errealitatea eta ametsak nahastuz. Horrez gain, eta bitxikeria gisa, Denis Lavant (Holy Motors) eta Aurora Clement (Apocalypse Now), antzezle ezagunen kameoak azpimarratu behar dira.\nBeste izenburu batzuk ere azpimarratu behar dira, Locarnoko Nazioarteko Zinemaldian (Suitza) Aipamen Berezia jaso zuen Cyril Schäublinen Dene wos guet geit (Those Who Are Fine); Ingelesa ez den Beste Hizkuntza batean egindako Film Hoberenaren Hollywoodeko Akademiaren Oscar Sarirako hautagai izan den Afganistango Namai Ba Rahis Gomhor (A Letter to the President) lana; edo, Canneseko Nazioarteko Zinemaldiko (Frantzia) ACID sekzioan estreinatu zen, Torontoko Nazioarteko Zinemaldian (TIFF, Kanada) parte hartu duen, eta Jerusalemeko Nazioarteko Zine Jaialdian Israelgo Film Hoberenaren, Gizonezko Antzezle Hoberenaren eta Argazki Hoberenaren saria lortu dituen Matan Yairren Pigumim (Scaffolding). Hiruak ere ZINEBI barruan estreinatuko dira estatu mailan.\nZINEBI FIRST FILM Saria erabakiko duen nazioarteko epaimahaia Silvano Agosti idazle, muntatzaile, zinegile eta erakusle italiarrak, 2009tik Uruguaiko Nazioarteko Zinemaldiaren zuzendaria den Alejandra Trellések eta Haritz Zubillaga zinegile bilbotarrak osatuko dute. Sariak 7.000 euro banatuko ditu, eta jaialdiaren amaiera ekitaldian ezagutaraziko da, datorren ostiralean, 20:00etatik aurrera.\n2017 95 min Fikz (Alemania)\nZuzendaritza: Helena Wittmann\nGidoia: Helena Wittmann eta Theresa George\nAntzezleak: Theresa George eta Josefina Gill\nEkoizpena: Fuenferfilm, T,N,H\nDRIFT TRAILERRA: https://www.youtube.com/watch?time_continue=4&v=Zuk2UZc7OZg\n← 32 HERRIALDETAKO 62 FILM LABUR, GEHIENAK EUROPA MAILAKO ESTREINALDIAK, LEHIATUKO DIRA ASTE HONETAN ZEHAR BILBOKO DOKUMENTALEN ETA FILM LABURREN NAZIOARTEKO JAIALDIAREN – ZINEBIREN 59REN SEKZIO OFIZIALEAN\nBILBOKO DOKUMENTALEN ETA FILM LABURREN NAZIOARTEKO JAIALDIAK – ZINEBIK, MARCO BELLOCCHIO ZINEGILE ITALIARRARI EMANGO DIO BIHAR OHOREZKO MIKELDIA, EUROPAKO ZINE GARAIKIDEAK IZAN DUEN ZUZENDARI HANDIENETAKO BATEN FILMOGRAFIA ZABALA AINTZATETSIZ →


Aipamen gogoangarria ‘Eguna’ eta ‘Ortzadar’ gehigarriari. Deia, Noticias de Bizkaia\nAipamen gogoangarria ‘Eguna’ eta ‘Ortzadar’ gehigarriari\nRikardo Arregi sariak larunbatean banatuko dira eta bi publikazioak aintzatetsiko dituzte\nDEIA/ E. P. - 2017(e)ko uztailaren 5a, asteazkena - 06:10etan eguneratua\n‘Eguna’ eta ‘Ortzadar’ gehigarriko portadak.\nbilbo- 2017ko Rikardo Arregi Kazetaritza Sariak ezagutzera emango dira datorren larunbatean, Andoainen, Bastero Kulturgunean, eguerdiko 12.00etan izango den sari-banaketa ekitaldian. Aurten, XXIX. edizio honetan, saritutako lanez eta kazetariez gain, bi aipamen berezi ere egitea erabaki du epaimahaiak: Eguna, euskaraz egindako lehen egunkaria batetik, eta Ortzadar, astero Noticias Taldeak argitaratzen duen kultur gehigarriarena bestetik.\nEguna da euskaraz egindako lehen egunkaria. 1937ko urtarrilaren 1ean kaleratu zuten, Bilbon. Garai hartako jazarraldi faxistaren eraginez, ibilaldi laburra izan zuen;sei hilabete iraun zuen kalean eta guztira, 139 zenbaki kaleratu ziren. Euskal kazetaritzaren joan-etorrian mugarri garran-tzitsua eta goraipatzekoa da Eguna. Horregatik, aipamen berezia egitea erabaki dute epaimahaikideek.\nOrtzadar, astero publikatzen den kultur gehigarriarentzat izango da bigarren aipamena. Deia egunkariak 1997an sortu bazuen ere, Noticias talde osoak kaleratzen du astero. Aipamen berezi honekin epaimahaiak aintzat hartu nahi du erdal hedabide batean euskarazko kulturak espazio propioa lortu izana.\nOrtzadarren kordinatzaile Julene Larrañagarentzat “sorpresa bat” izan da: “Rikardo Arregi Kazetaritza Sariak euskal prentsaren esparruan ematen diren garrantzitsuenetakoak dira. Kazetaritzari loturiko pertsona edo lan garrantzitsuek jaso izan dute aipamen hau aurretik, eta Ortzadarrentzat lorpen polita da halako errekonozimendua jasotzea. Gehigarriaren bi hamarkadak ospa-tzeko opari ederra da, dudarik gabe”.\nLarrañagak dio “euskal kulturari irekitako leiho bat” dela Ortzadar. Modu berean, gogoratzen du prentsa idatziak eta bereziki euskarazko prentsak bizi duen garaia zaila dela: “Euskal kultur eskaintza zinez oparoa da eta honek ahotsa behar du medioetan. Hala, Ortzadarrek zirrikitu bat irekitzen dio mundu horri: euskaratik eta euskaraz ekoiztutako kultur unibertso aberats bati. Gaur, hemen eta orain, zeregin horretan jardutea lorpen bat da”, azaltzen du.\nOinarrian helburuak berbera izaten jarraitzen du gehigarria jaio zenetik. “Euskal kultura hauspotu, bai, baina euskara ere zabaldu nahi dugu: jendea euskaraz irakurtzera erakarri, eta, finean, euskarazko gehigarri erakargarri bat egin”, dio Larrañagak.\nHalako gehigarri bat koordina-tzeak “euskal kultur panoramaren ezagutza zabala” eskaitzen diola adierazten du Larrañagak. “Ohar-tzen zara zenbat jende dagoen kulturaren eta euskararen inguruan lanean”. Halaber, bere esanetan, horietako asko ez daude lehen lerroan eta “horrek are txalogarriagoa egiten du beraien ahalagina”. Bukatzen du esanez, “egunero-egunero gure kultur panorama aberasten duten horien ekarpenik gabe ez dagoela euskal kulturarik. Horiei guztiei ahotsa ematea plazera eta ohorea da”.\nedizio honetanHiru sari emateko aukera du epaimahaiak: Kazetari berriasaria 27 urtez azpikoentzako, Epamahaiaren sari berezia eta sari nagusia denRikardo Arregi Kazetaritza Saria. Sari nagusiaren irabazleak 9.000 euro garbi etaKazetari berria atalarenak 3.000 euro garbi jasoko dituzte, Xabier Laka eskultoreak egindako eskultura banarekin batera. Epaimahaiaren sari berezirik balego, Xabier Lakaren serigrafia eskuratuko luke.\nAurtengo edizioan mahaikide izan dira komunikazio arloko adituak diren Goio Arana Mondragon Unibertsitateko irakaslea, Maria Gonzalez Gorosarri Euskal Herriko Unibertsitateko irakaslea, Goizalde Landabaso kazetari eta idazlea eta Xabier Landabidea Deustuko Unibertsitateko irakaslea;mahaiburu eta idazkari lanetan aritu dira Ainara Rodriguez Andoaingo Udaleko Euskara zinegotzia eta Patxi Baztarrika Euskara Zerbitzuaren arduraduna, hurrenez hurren. Ekitaldia irekia izango da bertaratu nahi duen edonoren-tzat, eta bertan izango dira, saridunak ez ezik, epaimahaikideak, Rikardo Arregiren familiakoak, Ana Carrere Andoaingo alkatea eta Miren Dobaran Eusko Jaurlaritzako Hizkuntza Politikako sailburuordea, besteak beste.


Urriza, seigarrenez Masterseko txapeldun | EHK\nUrriza, seigarrenez Masterseko txapeldun\nJavier Urrizak 30-25 irabazi zion Barrenetxea IV.ari, larunbat gauean jokatutako UTS Master Txapelketako finalean. Pasa den urtean Endika Barrenetxeak irabazi zuen final hau lehenengo aldiz, Urrizari 30-29 irabazita. 2011an hasi zen txapelketa hau honezkero sei aldiz irabazi du Urrizak (2013, 2014, 2017, 2018, 2019 eta 2021), bitan irabazi dute Ezkurrak (2011, 2012) eta Utergak (2015, 2016) eta behin jantzi du txapela Barrenetxeak (2020).\nDagoeneko Zazpi buruz buruko, sei binakako eta sei Master baditu bere palmaresean Urrizak eta denak batuz gero 19 txapela ditu jadanik. Aurtengo denboraldia ezin hobeto itxi du torneo guztietan irabazi eta gero: 50. Urteurrenaren txapela, Kutxabank Txapelketa Nagusia, Binakakoa eta Masterra.\nUrriza eta Barrenetxearen arteko finalak klasiko ari dira bihurtzen, nahiz eta aurtengo Banakako Txapelketan ez ziren finalean aurkitu. Bien arteko balantzea argia da Urrizaren alde. Zortzi aldiz irabazi du aurrelari iruindarrak eta atzelari hernaniarra bi aldiz gailendu zaio nafarrari.\nHala ere, finala zail jarri zitzaion hasieran. Barrenetxea 1-7 aurreratu zen eta txapelduna hotz sartu zen partiduan. Atzelari hernaniarra ezin hobeto ari zen sakatzen eta pilotakada sendoak jotzen zituen, aurreneko tanto horietan jaun eta jabe izan zelarik. Urrizak buelta eman zion egoerari sakea hartu eta bere pilota atera zuenean ordea, eta 1-7 galtzetik, 9-7 irabaztera pasa zen. Urriza ere bikain ibili zen sakatzen partida guztian zehar eta bai batak eta bai besteak min asko egiten zuten lehenengo pilotakadarekin.\nFinala maila altukoa izan zen, emozioz beterikoa eta tanto ederrak ikusi ziren. Oso parekatua joan zen ia amaierara arte, baina azkenean aurrelaria freskoago iritsi zen eta atzelari hernaniarrak hutsegite gehiago egin zituen.\nMarkagailuan gorabeherak izan eta gero, momentu erabakiorrera hernaniarra aurretik iritsi zen 23-24. Orduan Urrizak 5-0 partziala egin eta finala ia erabakita utzi zuen 28-24 aurreratuz. Azkenean 30-25 irabazi zuen bere dohai nagusiak erakutsiz: kolpea, defentsa, segurtasuna eta sakea.\nGuztira hamahiru tanto egin zituen piloteoan Urrizak eta sakearekin zortzi. Ez zuen akatsik egin final guztian zehar. Barrenetxeak piloteoan 19 tanto egin zituen, bost bi pareta, eta sakearekin sei tanto egin zituen, baina sakez bi falta ere egin zituen eta zazpi akats ere bai piloteoan.\nGoikoetxea V.a-Labakak eta Mirubia-Martirenak beste lau puntu batu dituzte\nOriamendi Torneoko bigarren jardunaldia: Zaldua II.a-Larrañaga 29 Goikoetxea V.a-Labaka 40 eta Mirubia-Martirena 40 Urrutia II.a-Aizpuru III.a 37\nIker Espinal da kaiolako Elite lehiaketako txapeldun berria\nIker Espinalek 22-18 irabazi zion finala Gaizka Karregali\nOriamendi Torneoan atzeratutako partidua jokatu zen asteartean\nMirubia eta Martirenak mendean hartu zuten Etxarri-Zubiri bikotea 40-39


“Aukeratu behar izan genuen: edo modu intentsiboan ekoiztu urte osoan edo produktu ekologikoarekin bereizi” | Karabeleko\n“Aukeratu behar izan genuen: edo modu intentsiboan ekoiztu urte osoan edo produktu ekologikoarekin bereizi”\nEkoizlea: Telleri Zahar Baserria\nElkarrizketatua: Ainhoa Amundarain, Ramón Mugerzaren emaztea\nProduktua: Ardi esnea, arkumea eta Idiazabal gazta\nTokia: Hernani (Martindegi Auzoa, 35)\nBeste datu batzuk: Ardi latxa. Abeltzaintza ekologikoa, 400 ardi inguru eta 43 belardi hektarea, ongarri natural eta mineralekin landutakoa. Ardien ziklo naturalekiko errespetua\nZergatik egin duzue nekazaritza eta abeltzaintzaren aldeko apustua?\nBide honi ekin genion duela hamar edo hamabi urte. Lehen, antzeko produktua ekoizten genuen, baina ez zen guztiz ekologikoa; ez genuelako ale ekologikoa erabiltzen. Ramonek urte asko eman ditu abeltzaintza konbentzionalean lanean. Hala ere, bazka gure baserrikoa izan da beti, ez dugu inoiz erosi; eta senarrak argi izan du, hasieratik, ardiak belardietan daudela hoberen, ez ukuiluetan. Betidanik jakin izan du ezinbestekoa dela ardien ziklo naturala errespetatzea.\nNola ekin zenioten lan-sistema ekologikoari?\nKonturatu ginen besteek antzeko produktua eskaintzen zutela, baina merkeagoa eta urte osoan zehar. Bezeroak galdu genituen eta gure buruari galdetu genion: " lehiakideen eredua jarraituko dugu edo desberdindu egingo gara?" Bigarren aukera hartu genuen: kalitate goreneko produktu ekologikoaren eta garaian garaiko produktuaren alde egin genuen apustu. Birmoldaketa egin ondoren, prozesu osoa ekologikoa eta naturala bilakatu zen. Ziur gara bide egokian gaudela.\nNolakoa da zuen egunerokotasuna?\nEguneroko lana sasoiaren menpe dago. Maiatzaren erdialdean, ahariak ardiak estaltzeko elkartzen ditugu. Maiatzean eta ekainean, bazka-bolak sortzen ditugu, neguan zehar ardiek jan ditzaten. Hilabete horietan eta uda osoan zerura begira bizi gara, meteorologiaren aldaketak aurreikusiz bazka-lanak ez zapuzteko.\nUdaberrian, egunak pixkanaka luzatzen doaz. Gaueko bederatzietan argitasuna mantentzen denez, belardietan lanean jarraitzen dugu, eta ardiak kanpoan daude iluntzera arte. Etxera bueltatzean, berriz, ardiak jetzi egiten ditugu.\nUdan zehar, ekainetik urrira, ardiak ikustera joaten gara hurbil dauden belardietara. Ukuiluan lo egiten badute, goizeko seietan taldeka irteten dira belardietara. Soil-soilik eguraldi txarra egiten badu, edo neguan, geratzen dira egunez ukuiluan.\nBost hilabeteko haurdunaldia bukatzerakoan, urriaren bukaeran edo azaroaren hasieran, arkumeak jaiotzen dira. Momentu horretan gaueko txandak egiten ditugu, ardiak kontrolatzeko eta, beharrezkoa bada, laguntzeko.\nHilabete geroago, abenduan, arkumeak salmentan jartzen ditugu eta ardiak jezten hasten gara, goizez eta gauez, ekainaren erdialdera arte.\nHorrez guztiaz aparte, astean bitan gazta lantzen dugu gure artisau-prozesuekin eta ardi esnea poltsaratzen dugu, zuzenean dendetan saltzeko edo Donostialdeako jatetxeetara bidaltzeko.\nEgindako ahalegina produktuen zaporean nabaritzen al da?\nEgia esan, guk ez dugu zaporea nabaritzen, gure gustua etxeko gaztaren zaporera ohituta dagoelako. Baina bezeroek noizbehinka esaten digute baietz, gure gazta eta mamia ez daudela supermerkatuan erosten dituztenekin konparatzerik. Horrelakoak esaten dizkigutenean, izugarri pozten gara. Duela aste batzuk Karabelekoko kideekin arkume dastatzea egin genuen: gure baserrikoa, ekologikoa, jan zuten alde batetik eta, bestetik, era konbentzionalean hazitakoa. Parte-hartzaileek zaporean aldea nabaritu zuten. Nik uste dut hori dela desberdintasunaren frogarik hoberena.\nZer bezero mota erakartzen duzue?\nArdi esnearen kasuan, adibidez, normalean emakume helduek erosten dute, gordina saltzen dugunez, mamia egiteko egosi eta legarra gehitu behar zaiolako. Gaztaren kasuan, aldiz, denetarik; gazteak eta helduak. Gure bezeroak betiko zaporeez, naturaren zaporeez, berriro gozatu nahi dutenak dira.\nGazteak oraindik gutxiengoa dira, baina gaur egun nabaritzen ari gara sentsibilitate handiagoa dutela; jakiekiko, haien jatorriarekiko eta mahaira iritsi baino lehen jasaten dituzten prozesuekiko interes gehiago ikusten dugu. Azkenengo bost urteotan Hernanin eta Errenterian vending makinak jarri ditugu bezeroengana hurbiltzeko eta belaunaldi txandaketa errazteko. Kalitatezko produktua eskaintzeaz aparte, salerosketa erraza izatea da berrikuntza honen atzean dagoen ideia. Hernanin, betidanik, harategien bidez saldu dugu, baina orain vending makinak martxan jarri ditugunean, jendeak onartu digu aspalditik ez zuela ardi esnea dastatzen. Guk beti erantzun bera ematen diegu: “Gu beti egon gara hemen!”.\nProduktu ekologikoen eskaera handitu dela nabaritu duzue?\nAzkenengo bost edo sei urteotan eskaerak gora egin du, bai. Baina ez du oso era progresiboan egin.\nEgungo kontsumo eredutik zerk kezkatzen zaituzte gehien?\nUrruntasunak kezkatzen gaitu. Fisikoak baino gehiago, kulturalak edo emozionalak. Gure baserria Hernanitik bi kilometrora dago, ez dago urruti. Baina jendea ez doa baserrira erostera, lehen bezala. Gure ateak parez pare irekita daude bisitan etorri nahi duenarentzat, baina aldi berean gu herrira hurbiltzea erabaki dugu: baserria eta bertako produktu ekologikoak herrietara eraman ditugu vending makinari esker, eta denda zein jatetxeetan salmenta zuzena eginez.


452ºFko hamaikagarren aleak bereziki konplexu eta problematikoa den gai bati eskaini dio bere dossierra: Iberiar penintsulako erlazio literario eta kulturalei; elkarrizketa eta tentsio etengabean aurkitzen diren sare intelektual hauei, hain zuzen. Banaka, Iberiar penintsularen kultura desberdinak ezin ditzakegu guztiz ulertu, inperatibo historikotzat hartu dugu, beraz, kultura hauen berraztertzea paradigma konparatiboak kontuan harturik; hau da, kultura desberdinen arteko ezjakintasuna sustatu duten ikuspegi instituzionalak eztabaidan jartzen dituzten paradigma konparatiboak kontuan harturik. Kritikariek Ikasketa Iberikoetan gero eta interes handiago dute eta interes hau erronka politiko eta sozialek erreklamatzen dituzten berehalako eginbeharren ondorio bezala ulertu dezakegu. Hala ere, literaturari dagokionez oraindik ibilbide luze bat dugu egiteko, oso gutxitan egin baitugu gure inguru akademikoan literatura iberiarren ikerketa konparatiboa. Hutsune hau ez da soilik tradizio falta baten ondorio. Instituzioek ere eragozpenak jarri dituzte “Estatu espainola”, “Iberiar penintsula” edo “Europa” bezalako nozioak, botere posizio batzuetatik pentsatu ordez, pluralitatetik pentsatzeko. Botere posizio horiek, gainera, ez dira batere arrotzak penintsulako hizkuntza desberdinen literaturen garapenean.\nMonografiko honek, testuen produkzio, irakurketa eta zirkulazio jakin batez arduratu gabe, Literatura konparatua era abstraktu batean ezin daitekeela gauzatu uste du. Iberiar literaturek Literatura Konparatua bezalako diziplina baterako oso emankorrak diren erlazio problematikoak azaltzen dituzte, bereziki Historia Intelektualarekin eta Literaturaren Soziologiarekin harremanetan jartzen direnean, azken hauetatik sortu behar delarik Ikerketa Literarioen berrikuntza, oso positibista izan den izaera historiografikotik askatuz. Hala ere, Literatura konparatuaren ordezkoen ugaltzeak saihestu beharko genituzke, izan ere, hauek Literatura Konparatuaren zeregina historia literario linealen justaposizio batera murrizten dute —nahiz eta batzuetan “sistema” edo “arlo literario” bezalako nozioak erabili; hori bai, literatura nazional batekin identifikatuz eta ondorioz, Literatura Konparatuak eta Teoria Literarioak bukatutzat hartzen dituzten ereduei jarraipena emanez.\nHorrela, oso interesgarriak iruditzen zaizkigu monografikoa irekitzen duten lehenengo bi artikuluak, arlo honetan espezialista ezagunak diren bi autoreek idatzitakoak: Arturo Casas (Universidade de Santiago de Compostela) eta Antoni Martí Monterde (Universitat de Barcelona). Bi artikulu hauek elkarren osagarri dira hainbat alorretan eta bien artean elkarrizketa bat ematen dela esan genezake. Lehenengoak metodologikoa den proposamen bat eskaintzen du, eta bigarrenak, kasu konkretu baten ikerketa; bertan, kontaktuan dauden penintsulako sistema literario eta kulturalen arteko hierarkizazioaren polemika aurkezten zaigu.\nLiteratura iberiarren arloak azaltzen dituen hainbat gatazkak tresna kontzeptual konplexu baten beharra dute. Arturo Casasek artikulu garrantzitsu bat eskaintzen digu eskuzabaltasunez, “Constitución de una historia literaria de base sistemática: el sistema cultural como objeto de análisis histórico en el programa de investigación de Itamar Even-Zohar”, galizieran azaldua eta 452ºF aldizkariak lehen aldiz lau hizkuntzatan eskaintzen diguna. Joera teoriko markatu batekin, testuak Historia literarioaren berrikuste sakon bati ekiten dio, narrazio linealera murriztu ezin daitezkeen objektu konplexuak kontutan harturik —Iberiar literatura konparatuen kasua bezala. Helburu hau lortzeko Itamar Even-Zoharraren polisistemen teoria erabakigarria izan daiteke, izan ere, teoria honek eskaintzen duen metodologia historiko-kulturala elkar erlazionaturik dauden edo minorizaturik, nahiz dependenteak diren sistemen tratamendu historiografikoari aplikatu diezaiokegu. Casasek XX. mendeko Teoria Literarioaren bidez literatur historiografiaren problematizazioaren historia labur bat egiten du. Alde batetik, Historia Literarioak eta Historiografiak pentsamendu mailan duten berezkotasuna aztertzen du narrazio eta diziplina historikoen funtzio instituzionalaren arteko inplikazioak kontutan harturik. Bestetik, premisa semiotiko, teoria sistemiko eta Bourdieuren literaturaren soziologiaren ikuspuntutik, Historia Literarioaren berraurkezpen bat eskaintzen du. Honek guztiak konparatiboa den historia literario batentzako lau erronka daudela ohartarazten digu: 1) sistema edo alorren mugaketa, 2) sistema baten barruan nahiz gradu eta hierarkia desberdineko sistemen artean ematen diren interakzioen mugaketa, 3) sistema bat osatzen duten posizio desberdinak zehaztea eta, batez ere, 4) sistemaren ikerketa sinkronikoak dinamika diakronikoa barneratzen duen modua zehaztea.\nAntoni Martí Monterdek, “¿Dónde está el Meridiano? Guillermo de Torre y Agustí Calvet ‘Gaziel’: un diálogo frustrado” artikuluan, “Meridiano intelektualaren” polemika ezaguna berreskuratzen du, 1927an sortu zena La Gaceta Literariaren editorial batean, “Madrid, meridiano intelectual de Hispanoamérica”-n hain zuzen, baina ikuspegi berri bat landuz, penintsularra den irakurketa baten bidez. Ikuspuntu hau, nahitaez, literatura penintsularreko sistema desberdinen hausnarketan kokatzen da; beraien arteko erlazioetan eta beraien arteko koordenatu nagusien hierarkiari buruzko eztabaidan. Monterdek berreskuratzen duen elkarrizketa zapuztua bere historia intelektualaren une bat da. Polemika honetan Gazielen partaidetzak—Iberismoaren alde dagoen Kataluniako idazleak erdarazko polisistema literarioan Madrilek duen hegemonia sinbolikoa jartzen du zalantzan, ez hispanoamerikarra den esparruan soilik, baita eremu penintsularrean ere, gune kulturalen sare bat proposatuz —Lisboa, Konpostelako Santiago, Bilbo eta, batez ere, Bartzelona— “meridiano intelektuala” izateko kondiziotan daudelarik. Gazielen partaidetzak ez zuen erantzunik jaso polemikako protagonisten aldetik —Guillermo de Torre eta Giménez Caballeroren aldetik. Marku honetan Martí Monterdek La Gacetatik Espainiako literaturari buruz eskaintzen den definizio monologikoa azaltzen du, kontradikzioan jarriz proiektuaren azpitituluak proposatzen duena: iberikoa, amerikanoa eta internazionala izatea.\nSantiago Pérez Isasiren artikuluak, “Literatura, iberismo(s), nacionalismo(s): Apuntes para una historia del iberismo literario (1868-1936)”, iberismoak duen dimentsio literarioa aldarrikatzen du, luzez jakintsuek aztertu gabea haren izaera historikoa eta politikoari arreta gehiago jarri ondoren. Pérez Isasik intelektuala den idazlearen figura garatuko duen Ikasketa Iberikoen aldarrikapena egiten du. Idazle intelektual honek kultura penintsularren arteko erlazioei buruzko eztabaidetan parte hartzen du literaturari dagokion tokitik. Horrela, Literatura iberikoen protagonistek osatutako Iberismo kultural bat proposatzen du, beraien adierazpenik esanguratsuenak aurkezten ditu eta Portugal-Espainia erdigunetzat izango lukeen iberismo kultural baten ondorioen ikuspegi bat eskaintzen du.\nChristina I. McCoyk (University of Texas, Austin), “Traveling Through Time and Space: Saramago, Cervantes and the Chrivalric Tradition” artikuluan, tradizio literario anitz batetik sortutako idazkera literario baten azterketa eskaintzen digu, José Saramagoren A Jangada de Pedra (1986) eleberriarena hain zuzen. McCoyren ustez, aldebakarrekoa den identitate iberiarraren ezintasuna azpimarratzen du Saramagok bertan, Portugal, Espainia eta Europaren arteko erlazioak beraien konplexutasunean agertuz.\nItzulpenen politika, Literatura Konparatuaren ezinbesteko esparrua, ezin dezakegu iberiar literaturaren ikerketetan saihestu. Itzulpena dugu kulturaren historian indar eredugarririk handiena duen jarduera, eta itzulpenen corpusa polisistema bat osatzen duten faktore sistemikoetako bat dugu. Diana Cullellek (University of Liverpool), “Crossing Borders: Identity and Culture in Translation in Joan Margarits’s Bilingual Poetry” artikuluan, ezaguna den olerkari katalanaren lan elebidunak aztertzen ditu. Joan Margaritek hirurogeiko hamarkadan hasi zuen bere ibilaldia erdaraz eta laurogeiko mendetik aurrera katalanez aritu da. Cullellek Margariten argitalpen elebidunak aztertzen ditu; hauek, Margariten arabera, elebiduna den idazkera baten ondorio dira, eta ez itzulpen baten ondorio. Cullellek bi eremu literarioetan arrakasta izan duten elementuak ere aztertzen ditu, baita Margaritek bere buruaz islatzen duen figura ere. Itzulpen elebidunak—argitaletxe katalanen munduan izandako aldaketak direla eta— alde batetik katalan literaturako logika identitario baten ondorio dira. Gune espainolean duten arrakasta, bestetik, olerki talde dominanteekin elkartzeari zor diote, “olerkigintza esperimentala” dela eta.\nSistema literarioen eraikuntzak botere politiko eta ekonomikoetatik guztiz apartaturik ez dauden interes heterogeneoei erantzuten die. Horrela, instituzioak eta merkatua ditugu giza botere eta kulturaren errepertorioen artekari. Maria Ayllón Barasoainek (Universidad de Salamanca), “La cultura como mercancía. Una aproximación a los novísimos desde la perspectiva adorniana de la industria cultural” artikuluan, kasu esanguratsu bat aztertzen du, kanona eratzeko izaten diren dinamika politiko eta ekonomikoak aztertuz. Nueve novísimos poetas españoles (1970) antologia, “industria kulturala”-ren ikuspuntutik begiratuta, merkantilizaturik dauden botere erlazioen adibide izango genuke. Bere agerpena demokratizazio prozesu baten dinamikaren menpe egon zen, bakerako ikono eta kulturaren birsorkuntzaren premia zegoen garai batean. Bertan kokatu ditzakegu sari literarioak, erbesteratuen itzulera mediatikoa eta eleberri hispanoamerikarraren booma, itxura moderno, kosmopolita eta bateratzailea zuen literatura ofizial bat artikulatuz. Antologian azaltzen diren idazle gehienak katalanak izateak zentzu honetan ulertu dezakegu: Bartzelonak irudikatzen duen Europarekiko irekieraren aldarrikapena, eskualdeko errealismoarekin erlazionatzen den gaztelerako ereduaren aurkakoa, hain zuzen.\nAle hau bost artikuluz osatutako miszelanea atalak osatzen du. Fernanda Bustamante E.-ren (Universitat Autónoma de Barcelona) “Representar el ‘problema haitiano’ o el problema de representar lo haitiano: una lectura de textos literarios dominicanos del 2000” artikuluak argitaratu berri den corpus literario baten bidez hispanofilia eta negrofobiaren arteko tentsioa aztertzen du dominikarra den identitate nazionalaren oinarrian. Seyed Mohammad Marandi (University of Tehran) eta Mohsen Hanifek (Kharazmi University) idatzi duten “Aesthetics of Opposition: the Politics of Metamorphosis in Gerald Vizenor’s Bearheart” artikuluan, Gerald Vizenor eleberrigilearen Bearheart aztertzen da Vizenor beraren “survivance” eta “terminal creeds” kontzeptu filosofiko-politikoen bidez. Eleberri honetan natiboa den folkloreak eskaintzen duen errealismo magikoak identitatearen lanketa berri bat eskaintzen du. Mónica Molanes Rialek (Universidade de Vigo), “Walter Benjamin en la poética dramática de Juan Mayorga” artikuluan, Walter Benjaminen pentsamentu filosofikoaren eta Mayorgaren olerkigintza dramatikoaren oinarri teorikoen arteko elkarrizketa eskaintzen digu. Carlos Quintero Tobónek (Universidad Eafit de Colombia), “Fantasía y realidad: relaciones entre palabras e imágenes en Elogio de la madrastra de Mario Vargas Llosa” artikuluan, ekfrasiaren erabilpen erretorikoa aztertzen du idazle perutarraren eleberrian, baita irudiek bertan duten funtzio sinbolikoa ere. Jennie Rothwell (Trinity College Dublin), “From Performance to Print: Exporting Lorca through Paperback Translations of La casa de Bernarda Alba (1998-2012)” artikuluan, García Lorcaren lana eremu anglosaxoian izan duen harrera aztertzen du itzulpenen bidez.\n452ºFko hamaikagarren ale honek lau liburuen kritikek ixten dute. Horietako hiru Routledge argitaletxeak argitaraturiko hiru liburuenak dira, World Literature-ari, hots, kontzeptuaren arazoei eta eztabaidari dedikatuak; eta laugarrena, Rosalio de Castroren eleberrigintzari buruzko liburu batena da, Ikasketa Literarioek eskaintzen duten ikuspuntu kritiko berrietatik idatzia.\nAle honekin, 452ºF aldizkariak Literatura Konparatuaren eta Teoria Literarioaren erreferentzia izateko zaletasunari jarraipen eta sendotasuna ematen dio. Miszelanea ataleko artikuluak Teoria Literarioaren dimentsio interdiziplinarraren adibide garbiak dira, Literatura Iberiko Konparatuak osatzen duen monografikoa, bestalde, Ikasketa Literarioak berritzeko beharraz ohartzen gaituzte. Horrela, aditzera eman dezakegu Bartzelonako Unibertsitaterako adskripzioak gure plataforma sendotzeko eta aldizkariaren edukiak zabaltzeko aurrerakada esanguratsua ekarriko duela.


Keta (Ghana) - Wikipedia, entziklopedia askea.\nKeta Ghanako Volta eskualdeko herria da. Volta ibaitik ekialdera, Beningo mugatik gertu dago.\nEstatu burujabe Ghana\nRegion of Ghana Volta Region\nDistrict of Ghana Keta Municipal District\n5°55′N 0°59′E / 5.92°N 0.98°E / 5.92; 0.985°55′N 0°59′E / 5.92°N 0.98°E / 5.92; 0.98\nArtikulu hau Ghanako herriari buruzkoa da; beste esanahietarako, ikus «Keta (argipena)».\nKeta Anlo Ewe etniako jendeak populatu zuen XVII. mendean, Ewe herriaren azpitalde batek.\nGarai kolonialean, Danimarkaren Afrikako jabetzetako bat izan zen. 1784an, Fort Prinzenstein gotorlekua eraiki zuten bertan, esklaboen salerosketarako, 1804. urtera arte izan zuen funtzioa. 1850. urtean Ketako gotorleku hau eta herria bera britainiarrei saldu zioten daniarrek.\nGhana independentean Udal Barruti bateko hiriburua da Keta, eta herriak izendatzen du halaber Parlamentuko barruti bat, herrialdearen ekialdea hartzen duen eskualdea, oro har Ewe mintzairako eskualdea, Beninekin mugan.\nKetako udal barrutia, eta Parlamentuko barrutia.\nHerriaren izen bereko Keta aintzira gazia dago herritik gertu. Ghanako aintzira handiena da 300 km2-ko ur azalerarekin. 1.200 km2-ko hezegune babestu baten parte da . Hegazti migratzaile ugari gelditzeko lekua da eta itsas dortoken haztegia ere badu.\nHerriaren zati batzuk itsasoaren higadurak suntsitu zituen 1960 eta 1980 urteen artean.\n↑ Amenumey, D. E. K. (1968) "The Extension of British Rule to Anlo (South-East Ghana)" The Journal of African History 9(1): pp. 997–117; JSTOR copy\n↑ (Ingelesez) «The Keta Fort (Fort Prinzenstein)» Modern Ghana (Noiz kontsultatua: 2020-09-24).\n↑ «Keta Lagoon Complex Ramsar Site» www.fcghana.org (Noiz kontsultatua: 2020-09-24).\nMultimedia: Keta (Ghana)\nAzken aldaketa 23 ekaina 2021(e)an, 08:49(e)tan\nOrriaren azken aldaketa: 23 ekaina 2021, 08:49.


Jon Fernandez: «Pentsiodunek gazteen arazo larri bat azaleratu dute» | Ekonomia | Berria\nANE FERNANDEZ Tamaina handiagoan ikusi\nBi urte baino gehiago joan dira pentsiodunek kaleak hartu zituztela. BERRIA egunkariak mugimendu hari gertu-gertutik jarraitzeko konpromisoa hartu zuen, eta Jon Fernandez kazetaria (Ondarroa, Bizkaia, 1986) buru-belarri sartu zen ahots haserre horien atzean zeuden pertsonak eta arrazoiak ezagutzeko lanean. Jakin-mina analisi sakon bihurtu du orain Pentsioen geroa. Eztabaida sozial baterako gakoak (Aleka, 2020) liburuarekin. Gaur aurkeztuko du Martin Ugalde Foroan eta BERRIAk zuzenean emango du webgunean. Fernandezek giltzarriak eman ditu sistemak har ditzakeen bideak eta horien zergatiak ulertzeko.\nSortu zenean geldiezina ematen zuen pentsiodunen mugimenduak. Gero, pitzadura batzuk azaldu dira batasun horretan. Ez ote da indarra galtzen ari?\nGeldialdi bat egon da pandemia dela eta. Baina hau oso mugimendu zabala da, plurala, eta bateraturik eutsi dio, nahiz eta beti egon diren ageriko presioak barnean, batez ere gai batzuen inguruan. Haien gainetik ildo desberdinak elkarrekin egoteak eman die indarra, hein handi batean. Batasuna ez da uniformetasuna, ordea. Pluraltasuna kudeatu dute, eta liburuan argi adierazi dute pozik eta harriturik ikusi dutela gai izan direla hori egiteko.\nBaina interes argiak azaldu dira batasun hori hausteko, baita mugimenduaren barruan ere..\nUrtarrileko greba orokorrean azaleratu ziren argien ildo desberdinak. Interes desberdinak daudela ez dago ukatzerik, baina erreibindikazio nagusi batzuen inguruan adostasunari eusten diote. Ikusi beharko da zein den eboluzioa aurrerantzean.\nPSOE Moncloara iritsi zenean, protestaldiak ez al zuen koska bat behera egin?\nBatzuk esperoan geratu ziren, koalizio gobernu berriak pentsioen erreformarekin hartuko duen bidea ikusteko. Iazko urte amaieran izan zen, eta segidan greba orokorra iritsi zen. Beste ildo batek erreibindikazio argiarekin jarraitzea erabaki zuen.\nPentsioen igoera berriro KPIari lotzearekin konforme geratu ote zen ildo bat?\nKPIaren eskaerak lehergarri gisa jokatu zuen hasieran, baina, gero, ikusi zen askoz ere sakonagoa zela eskatzen ari zena. Momentuko aldarrikapena zen KPIarena, eta lortu zen, baina horrek ez du mugimendua indargabetu, neurri bat baizik ez delako. Euskal Herriko ikuspegi batez esan daiteke Iparraldean ikusi zutela etorkizuneko funtsezko gai bat dela, sindikatuen eta langileen parte hartze zuzenarekin, eta Hegoaldean, berriz, unean uneko arazo baten gisa jo zuten askok, bakarrik pentsiodunen kontu baten gisa. Eta ez da horrela.\nZergatik bihurtu da Bilbo protesten erreferentzia?\nBilboaldean kontzientzia historiko bat bada 1980ko hamarkadako langile mugimenduarekin lotua. Krisi larria bizi izan zuten horiek orain berriro borrokan dira, eta ez bakarrik KPIa eskatzeko, etorkizuneko ikuspegi batekin baizik. KPIa gainezka egin zuen azken tanta baizik ez zen izan.\nPentsioen sistemak zer dakarkie etorkizuneko pentsiodunei?\nAdituen arabera, %33 jaitsiko lirateke pentsioak luzera begira.\nAgindu zuten moduan, denbora nahikoarekin daude oraindik kalean jarraitzeko, eta oraindik ere bozkatzen dute, noski...\nHauteskundeei begira, badute indarra, baina ez dira talde homogeneoa, argi. Biztanleriaren laurden bat dira, ordea, eta alderdiek kontuan hartu beharreko kolektibo bat osatzen dute.\nHitzaurrean ohar bat eman duzu: koronabirusaren aurretik idatzia da liburua. Nola eragingo du krisi berriak pentsioen auzian?\nAukerak eta arriskuak sortuko ditu krisiak. 19.000 milioi euroko defizita dauka Gizarte Segurantzak, eta hirukoiztu egin daitekeela aurreikusi dute batzuek. Murrizketak egiteko erreformen aldekoentzat argudio gehiago datoz, baina pandemiak argi utzi du arlo publikoaren kontzientzia indartu dela ere. Koronabirusak adin nagusikoak jo ditu, gainera. Nahiz eta ekonomikoki indartu daitezkeen arrazoiak murrizketak proposatzeko, aukera sortu da inoiz baino gehiago pizteko kontzientzia soziala.\n400 euro kobratzen duten pentsiodunak daude, baita 2.400 eurokobratzen dutenak ere. Denentzat balio dute erreibindikazio guztiek?\nEuskal Herri osoan mila eurotik behera jasotzen dute hamarretik lauk. Hegoaldean, erretiratuen ia erdiak milatik beherako mailan daude, emakumeen artean hamarretik zazpi... Horregatik dira aldarrikapen nagusiak gutxienekoak bermatzea, eta iraunkortasun faktorea lurperatzea.\nZer garrantzi dauka egungo langileentzat faktore horrek?\nIzozturik dago, baina aktibatuko balute, batez beste, %33 litzateke ordezkatze tasa, hau da, pentsioaren eta azken soldataren arteko aldea.\nPentsioen sistema bideragarria da gaurko kopuruekin?\nHau ez da errezeta liburu bat, baina adituek garbi azaldu dute fokua ez dela bakarrik jarri behar gastuen atalean, diru sarreretan ere jarri behar dela. Ekonomistek diote gastua arrazionalizatu behar dela, bai, baina badela marjina kotizazioak igotzeko, aurrekontuen bidez hornitzeko ere.\nAfiliatu kopurua behera doala, tarte gutxiago dago orain, ezta?\nBenetako eztabaida, izan ere, sistemari bere hartan eutsi behar ote zaion da. Kotizazioak berdin pentsioak ariketa hautsi egin behar da agian. Berritasunak egin daitezke, adibidez, enpresen irabaziak ariketan sartuta. Lan merkatua prekarizatua dago, eta horrek kotizazioak apaltzen ditu. Aditu batzuek diote kotizazioak ez direla soilik soldaten arabera finkatu behar, irabazien arabera ere ezar daitezkeela.\nBGAEak soluzioa izan daitezke?\nJaurlaritza horretan dago, baina soluzio orokorrik ez dute ematen. BGAEak balio du norbanakoarentzat. Bi eredu daude: belaunaldien arteko elkartasuna eta norberaren aberastasunaren kapitalizazioa. Konponbide globalak nahi baditugu, bigarrenak ez du balio.\nKotizazioak, soldata debaluatuak, langabezia... ez al da pentsiodunena langileen borroka bakarraren beste adar bat?\nPentsiodunen aldarrikapenak ez dira-eta pentsiodunenak bakarrik: gaurko langileen pentsioak daude jokoan. Ezer aldatzen ez bada, egoera okerragoa izango da etorkizunean. %24ko arrakala dago emakumeen eta gizonen artean soldatetan; bada, %39koa da pentsioetan. Hori guztion arazo bat da. Pentsioen mugimendua zaharren kontu baten gisa ikusten da, baina gazteen arazo bat da. Pentsiodunek gazteen arazo larri bat azaleratu dute.


Adimen Politiko eta Estrategikoa ALDERDI POLITIKOAK ETA TENTAZIO BUROKRATIKOA\nALDERDI POLITIKOAK ETA TENTAZIO BUROKRATIKOA\n1. Alderdi politikoak funtsezko zutabea dira gizarte demokratikoaren artikulazio instituzionalean. Hortik ondorioztatzen da, halaber, haien konfigurazioak eta bilakaerak garrantzi handia dutela garapen sozial eta ekonomikoan. Azken finean, gizartean argi eta sakon sustraituta dauden alderdi politikorik gabe, pixkanaka diluitzeko joera du egitura demokratikoak.\n2. Hala ere, alderdi politikoek deserrotzeko eta burokratizatzeko etengabeko joera kezkagarria dutela erakusten digu esperientzia historikoak eta, bereziki, azken hamarkadetakoak.\n3. Hainbat faktorek bat egiten dute burokratizazio-prozesu horren alde. Batzuk barrukoak eta beste batzuk alderdi politikoetatik kanpokoak.\n4. Erakunde konplexu mota guztietan oinarriaren eta zuzendaritzaren ikuspegiak bereizteko joera sortzen da. Alderdiaren erronkak eta arazoak aztertzen eta kudeatzen gehiago aritzen denez, oinarriko afiliatuek baino informazio eta irizpide hobeak ditu zuzendaritzak. Horregatik, eta antolaketa-nukleo guztien hedapen-logikagatik, boterea metatzeko eta baseak gainbegiratzeko eta kontrolatzeko duen gaitasuna mugatzeko ohiko joera du zuzendaritzak.\n5. Jakina, boterearen nolabaiteko kontzentrazioa beharrezkoa eta komenigarria da alderdien funtzionamendu eraginkorrerako. Hala ere, botere efektiboa, azken batean, afiliatuen edo militanteen oinarrian dagoela onartzean datza kontzentrazio horren muga. Hori ez dute beti zuzendaritzek onartzen; izan ere, hedapen-joera naturala dutenez, gainbegiratze- eta zaintza-mekanismoen garrantzia edo beharra gutxiestera jo dezakete.\n6. Zuzendaritzaren eta oinarrien arteko dialektika hori naturala da, erakunde mota guztietan gertatzen da, eta bere kabuz konpontzeko joera du, gehiegizko "asanblearismoak" eraginkortasunik eza eragiten duelako eta gehiegizko burokratizazioak afiliatu gutxiago eta alderdiaren egitura finantzatzeko zailtasunak areagotzen dituelako. Afiliatuen oinarria bizirik mantentzea, jakina, helburu saihestezina da zuzendaritzarentzat berarentzat.\n7. Tentazio burokratikoaren egitura-arazo garrantzitsuenak kanpokoak dira. Alderdiak afiliatuak ez diren iturrietatik datozen baliabide esanguratsuak eskuratzen dituen heinean, alderdiaren oinarria benetako pisua galtzen hasi eta burokratizazio prozesua estrukturala eta itzulgaitza bihur daiteke.\n8. Alderdiek finantzaketa-iturri garrantzitsuak izan ditzakete enpresetatik edo erakunde publikoetatik, hauteskunde-arauetan oinarrituta. Baliabide horiek esanguratsuak bihurtzen hasten diren unetik aurrera, aldatu egiten da alderdiaren zuzendaritzaren ikuspegia. Eta afiliatuen oinarriaren pisu estrategikoak behera egiten du, kanpoko baliabideen hazkundearekiko alderantzizko proportzioan.\n9. Enpresa-ekarpenak funtsezkoak izan dira beti koadro-alderdietan, jada jatorrian interes korporatiboei lotuta gehienetan. Baina, historikoki, faxistak bezalako masa-alderdietan ere izan dira, baita, maiz, izaera erlijioso edo nazionalista izan duten alderdi "interklasistetan" ere.\n10. Azken hamarkadetan, enpresa-ekarpenak, batez ere banku-ekarpenak, ezkerreko, eskuineko edo zentroko ideologia guztietako alderdietara bideratu dira. Eta, bestaldetik, finantzaketa publikoak alderdi guztiei eragiten die gurea bezalako herrialdeetan.\n11. Bistan denez, enpresa- edo banku-ekarpenen kontura edo aurrekontu publikoen konturako alderdien finantzaketaren ondorio politiko-ideologikoak ez dira berdinak. Baina bai, neurri handi batean, alderdi politikoen burokratizazioan duten eraginaren ikuspegitik. Horien guztien eragin zuzenak dira alderdiaren oinarrien benetako boterea murriztea eta zuzendaritzek burokratizaziorako duten joera saihestezina.


China 1230 Test Tube (Kultura Tube) Tornuak Cap Boroa 3.3 Glass edo neutroa Glass Fabrikantea eta hornitzailea With | Huida\nAltzairu Sutures eta Orratzak\nHematologia eta Biokimika\nAltzairu Scapels Eta palak\nOdol Lancet Eta Lancing Gailu\nOdol Collection Tubes eta orratzak\nIdentifikazio eskumuturreko eta Tourniquet\nMikroskopio diapositibak & azaleko Glass\nLautada Mikroskopio diapositibak\nFrosted Mikroskopio diapositibak\nColorcoat Mikroskopio diapositibak\nAhsesive Mikroskopio diapositibak\nBeste Pathlogy & Histologia Produktuak\nDiapositibak Mailer Eta Box\nDiapositibak bustitzen aparkalekuak eta Potoak\nKultura Tube Eta Aparkalekuak\nCentrifuge Eta Cryovial Tube Eta Aparkalekuak\nGernua eta stool Edukiontzi\nPipeta Aholkuak eta aparkalekuak\nOngi Huida To\n1230 Test Tube (Kultura Tube) Tornuak Cap Boroa 3.3 Glass edo neutroa Glass With\nTest kultura torlojua txano batekin hodi\nODof. hodi (mm)\nProduktuak: Test kultura hodi\nezaugarriak: torlojua txano batekin\nMaterial: Boroa 3.3 beira / Soda Karea beira\nOEM eskuragarri dago\nT / T, L / C, Western Union, paypal: Ordainketa Term\nlaginak: 5 barruan Eskainitako egun, oro har,\nQingdao / Shanghai ataka edo bezeroaren arte: Port kargatzen\nDelivery Time: 15-30 egun bezeroen kantitate gehienez\n1. Nola Bidalketa ordua buruz?\nLaginak: egun 3-7 buruz.\nOrdena Mass: egun 25% 30 T / T gordailuaren ordainketa jaso ondoren.\n2. Nolako ordainketak egiten laguntzeko?\nT / T, L / C, Western Union, PayPal & Cash onartzen dira.\n3. Zein da MOQ du?\nMOQ 10CTNS da, halaber, eskaintzeko aukera izango dugu lagin kalitatea ikuskatzeko.\n4. Laginak kobratzen duzu?\nGure enpresa politika arabera, kobratzen besterik ez dugu oinarritutako EXW prezioa laginak. Eta laginak kuota itzuliko izango dugu hurrengo ordena zehar.\n5. Ezin duzu bezeroen diseinuaren arabera ekoizteko?\nBai, profesionala fabrikatzaileak gara; OEM eta ODM bai ongietorria.\n1) Zetaren inprimatu produktua logotipoa;\n2) Norberarena Produktu etxebizitza;\n3) Customized Color kutxa;\n4) Zure Idea edozein produktu diseinatu lagunduko dezakegu eta jarri ekoizpen sartu.\n6. Zure ondoren salmenta Zerbitzua buruz Zer:\n1) produktu guztiak zorrozki Quality etxean Checked ontziratzea aurretik izan dira.\n2) Produktu guztiak ondo bidalketa aurretik josia egongo da.\n3) Gure produktu guztiek 1 urteko bermea, eta gu ziur produktuaren berme-epea barruan mantentze doan izango da.\n7. bidalketa buruzko Zer?\nDHL, TNT, UPS, FedEx, EMS, China Air Post lankidetza sendoa izan dugu.\nhalaber, zeure bidalketa-kudeatzaileak aukera dezakezu.\n8. Ezin esango dizu zure bezero nagusiak?\nHori da gure bezeroen pribatutasun da, euren informazio babestu behar dugu.\nAldi berean, mesedez atseden ziurtaturik Zure informazio hori ere seguru hemen.\nAipu eskaintzen dizugu, ahalik eta lasterren behin jasoko Zure kontsulta, beraz, ez izan zalantzarik gurekin harremanetan jartzeko. Zure marka pean produktua ekoizteko ahal izango dugu; halaber, tamaina izango zure baldintza gisa alda daiteke.\nMarka ospetsuenetako bat gara. Kontuan izan doan kalitate probeta (kultura hodi) torlojua txano boro 3.3 beira edo beira neutral Txinan hornitzaile profesionalarekin batera erosteko. The datozenak prezioa eta zerbitzu eskaintzen dira.\nAurreko: 1215 Kondentsadorearen With Coiled Inner Tube Graham Boroa 3.3 Glass\nHurrengoa: 1232 proba Rim Lautada Boroa 3.3 Glass edo neutroa Glass With Tube\n1232 Test Tube Rim Lautada Boroa 3.3 Glass Edo With ...\n1401Reagent botila Garbitu Glass Estua ahoa Wit ...\n1173 kristaltzea Spout plater\n1111-1 Irakite Flask Etxebizitza Behean, Wide Lepoan, Wi ...\n5056 Xurgapen egokitzaile Standard Beheko ahoa\n5009 Zurrunbilo Flask Standard Beheko ahoa\nQingfeng industrialde, Yandong, yancheng, Jiangsu, Txina\nAholkuak - Nabarmenduak Produktuak - Gunearen mapa - Mobile\nMikroskopio diapositibak , Plastikozko Labware, Hematologia eta Biokimika, China Surgical Suture, Laborategi beira, Laborategi Glasswares , produktu guztiak


MIAren Born Free, zentsuratutako bideoa • ZUZEU\nBederatzi minutu irauten ditu kantuak. Born Free titulatu du, baina ez da nahi bezain libre kantuei nahi dituen irudiak jartzeko. Youtubek ezabatu egin du.\nBortxazko irudiak erakustea leporatu diote. Besteak beste, polizia brigada batek mutilak harrapatzen ditu modu bortitzean, lur eremu galdu batera jaurti eta tiro egiten die minaz beteriko lur sailean korrika eginarazten die. Jatorri tamileko abeslari ingelesak, AEBtako inmigrazio politikari kritika egin nahi dio, eta hori da, hainbat iturriren arabera, debekuaren arrazoi nagusia.\nEz da bere lan batengatik arazoak dituen lehen aldia. Paper Planes kantuarekin (zeina Slumdog Millonaire filme sarituaren soinu bandan entzun ziteen) MTV kateak irudiak moldatu zituen.\nRomain Gravas da bideoaren arduraduna. Hau Constantinos Costa Gravas zinema zuzendari entzutetsuaren semea da.\nIrudia | MIA Arular tiroka | Ezezaguna | LGPL\nm.i.a, musika, Youtube, zentsura\n7 pentsamendu “MIAren Born Free, zentsuratutako bideoa”-ri buruz\nLukas Mateo 2010-05-06 10:59\nBere egunean ikusi nuen bideo hau eta OSO TXARRA dela iruditu zitzaidan. Seguru asko mezuarekin ados egon naiteke, baina modua benetan desastrea iruditzen zait, nahiz eta errealizadorea GRAVAS leinukoa izan. Soldadu-aktorek oso txarrak dira, gidoia guztiz sinplea da, (babuentzakoa) eta, esango nuke, bideoa defendatzen dutenak, ezkerreko zernahi defendatzen dutenen artekoak direla, espiritu kritikorik batere gabekoak. Snob erradikal ezkertiarrentzako bazka, beraz. Eta bideoklip bezala ere desastre hutsa.\nHori bai, oihartzuna lortu du, horretan ixildu egiten naiz.\nS. A.B. 2010-05-06 16:42\nLukas Mateori, ezkerraldeko snobismotik, baina adiskidetsuki eta samurtasunez edonola ere:\nEz zaizu harrigarria iruditzen bideoa snob erradikal ezkertiarren bazka izateko bakarrik egitea? Horrenbeste al dira? Ezkerreko snobak dira akaso diska-erosleak? Giza-esparru horretan esperoko ote zuten arrainak harrapatzea?\nBideoa “oso txarra” omen, are gehiago: “desastrea”. Ez duzu zehazten zein duzun txarra/ona bereizteko irizpidea, baina tira, estetika kontutan edonork bota bide ditzake harrikadak, nahi beste, gainera.\n“Gidoia guztiz sinplea”, areago: “babuentzako”. Buru barruan ezkutaturik duzun mundu-ikuskera aberats horrekin, kostatuko zaizu gidoitxo hori errealitatea bezain sinplea eta errealitatea bezain konplexua dela ohartzea. Lagun duen kanta gora-behera, egoera baten isla izan nahi du bideoak, gizakiaren (honen ordez “inperialismo” hitza jarri beharko litzateke, baina ez zaizu gehiegi gustatuko ziurrenik, snob ezkertiarren lexikoaren arlokoa baita), hots, gizakion sarraski zurituezinen isla izan nahi du. Eta horregatik jolastu du, sinple-sinple, ile-kolore (irakur bedi: pentsaera, nazio, hizkuntza…)desberdina izate hutsagatik errudun bilakatu ohi diren kaskagorrien irudiarekin.\nSorrarazten duten bortizkeria hori ezagutzen ez duten amerikarrek ere ulertzeko moduko gidoia da Gavras semearena. Eraginkortasuna (ez efektu estetiko hutsa!) bilatzen duen gidoia da.\nSinplea bezain naroa, txo!\nSoldatu gisa diharduten aktoreak ere txarrak direla diozu. Zer esan nahi duzu? Gizagaixo horiek ez dutela hainbeste eta hainbestetan ikusi duzun Rambo horien aurpegi krudelik? Bada, ez dakit nik, baina esango nuke Afganistanen eta Iraken eta munduan barrena benetako soldadu-lana egiten dutenak aktore horiek bezain potoloak eta muxugorriak direla gehienetan, pertsona ustez normalak alegia, hasieran borra bat nola erabili “behar” den ere ez dakiten beltzak eta latinoamerikarrak. Eta horrela, ezin era basatiagoan, sartzen dira bizitza normala egiten ari den jendearen etxeetan; eta horrela eramaten dute “kaskagorri” oro furgonetatan; eta horrela eramaten dituzte atxilotuak nahi duten tokira, haiekin eta haietaz nahi dutena egiteko. Aktore txarrak, benetan!\nBideoa esplizituegia dela? Inork ez dizu hori ukatuko. Baina agian efektismo horrek berak bilakatzen du errealago bertan erakusten dena. Horko irudien gogorra ikusia dugu dagoeneko milaka eszena errealetan (baina barkatu, ez dugu hemen tokirik horretaz luzatzeko).\nMetaforarik gabekoa da bortizkeria eta metaforarik gabekoa zapalkuntza eta jendearen hilketa. Errealitatea bezain gordina da gidoia, eta soldaduak eta bideoa, eta bertan erakusten dena.\nBide batez: oso ondo josita dago narrazio guztia. Eta oso ondo jakin izan du kamera “dardartiarekin” jokatzen.\nSentitzen dut, baina bideo gehiago ikusteko aholkatuko nizuke. Ez horregatik!\nSnob Akritiko Bat\nLukas Mateo 2010-05-06 20:12\nS.A.B. maitea, bikaina egiten duzun bideoaren defentsa, bejoandeizula! Argumentu horietatik gehienak neuk ere erabili nituen neuretzat, izan ere bideoa “gustatzea” nahi bainuen aurrez niretzat, ikusirik Gravas tartean zela eta ikusirik, batiz bat, zein zen gaia.\nEz, ordea, ezin gustatu. Eta berretsi egingo ditut lehen esan ditudanak eta gehiago: zeharo txarra eta manikeoa egiten zait bideoa, ketchupez eta ziape gehiegiz hornitua (nire gusturako). Eta sinets iezadazu ene buruko irudi-artxiboa, mediatik gorakoa dela.\nLan linealegia da, umeari buruan tiro ematea, errazkeria zabarregia da, ez esan ezetz… Eta abar eta abar.\nJala ere pozten naiz baten bati gustatu bazaio. Niri bat ere ez, horixe duzu egia. Eta ez behin, bitan dut ikusia oso-osorik, bigarren aldiak lehenengoan aurkitu gabeko zerbait bistarazi behar balit bezala. Baina ez. Eta galdera bat orain, nor da Rambo? Horrenik bai ez dudala ikusi sekula, sinetsiko ez didazun arren.\nS.A.B. 2010-05-06 23:20\nLineala da narrazioa, arrazoi duzu, erabat lineala. Baina “txarra” al da hori? Desegokia akaso? Berrikuntzatan ibili beharko ote du autoreak beti bere lana baloratua izan dadin? Prestidigitazioa eta truku berriak eskatu behar ote zaizkio etengabe zinemari eta, oro har, arteari? Gure begiek ikusi ez dutenaren premia dugu artelanak “positiboki” baloratu ahal izateko? Benetan uste al duzu hori dela zinemagintzaren, literaturaren eta, azken batean, artearen funtsa? Efektu optikoak?\nIkuslearen baitan eragin zuzena bilatzen du Gavrasek bideo honekin. Eta lortu ere, ez didazu ukatuko, lortu du, ikusleak nazka, higuina, botaka egiteko gogoa senti dezala lortzen baitu bideo madarikatu honek. Ketxupa eta zaldi-odola erruz erabili arren eta eszena batzuk “gore” samarrak atera arren.\nBestalde, ezin onets omen daitekeen linealtasunaren barnean bada ere, suposatzen dut ez zaizkizula oharkabean pasatu azken berrogei urteko historia gordinenetik jaso izan dituen keinu “zabarrak” eta xinpleak. Ez nago ziur, baina bideoa behar bezala ulertzeko inportanteak izan litezke. Niri, esaterako, My Lai-ko sarraskia datorkit burura (eta ez dut uste irudipen hutsa denik eszena nagusietan iradokita aurkitzen dudana: hiru bat ordutan laurehun haur, emakume eta agureren hilketa). Halaber, haurrarena Eddie Adams-ek 1968an argazkian hartutako ejekuzioaren “berrirakurketa” baino ez dela esango nuke, oraingoan, tiro doilorra pantailaren ezkerraldetik beharrean, eskuinaldetik emana. Iparrameriketako “arranoak” sortutako testuinguru berean betiere.\nEta ez al zaizu okurritu egungo palestinarren borroka desorekatua (harriak armen aurka!) eta inpotentzia erradikala ere gogorarazi nahi izan dituela Gavras semeak eszenaren batean?\nXinplekeriak? Irudimen-falta? Manikeismoa?\nManikeoa dei dakioke horri guztiari? Egungo inperialismoaren aurpegi desberdinak erakusteari “manikeismoa” dela esaten duzu?\nOndo jarria ote dugu iparrorratz estetikoa eta sentsibilitate sozialarena?\nBesarkada kristau eta ez manikeo bat,\nLehengo snob akritikoa\nLukas Mateo 2010-05-07 06:55\nKontxo, SAB, zureak irakurrita ematen du neure buruak baino hobeto ezagutzen nauzula zeuk, zure estiloa erretorikoa izan arren, neuri leporatu bezala egiten baitizkidazu neuretzat ez daukadan hainbat eta hainbat: artearen justifikazioa, sarraskien aureko konformitatea… Ikusten dut irudikatzen nauzula gertaera lazgarrien aurrean hotz, artearen ezagutzan motz, eta abar. Nire iparrorratz estetikoa —horretaz sekula pentsatzen jarri ez banaiz ere—, ez da erreten bakarean sartzen den horietakoa; eta nire iparrorratz soziala, zuk diozun bezala, beti dago Gazara begira, besteak beste. Kontua, ordea, ez naiz n , GAVRASen filma da hemen eztabaidan, eta zer nahi duzu, ba, lineala da, txarra iruditzen zait, manikeo eta xinpleegia, snob orojale ezkertiarrentzako modukoa, errekurtso eta osagai errazegiz osatua…\nBerriro diotsut poztu egiten naizela zuri atsegin bazaizu edo balio handia ikusten badiozu. Ez dut uste filmatxo hori ez musikaren historian ez zinearenean ez ezerenean, hilabate baino harantzago hartuko denik kontutan.\nGari Garaialde 2010-05-07 08:41\nKakoa zein da, bideoa polita edo itsusia den edo You Tubek zentsuratu egin duela (indarkeria irudiak izateagatik)?\nS.A.B. 2010-05-07 08:41\nAmaitzeko, utzidazu pare bat galdera eta kontutxo bat eransten.\nLehen galdera: gaurko artearen mundu megaproduktiboan, egon ahal da hilabetetik gora iraun dezakeen ezer? Kalitateak ez du ezeren iraupena ziurtatzen, eta zinema da horren adibide garbiena: film hoberenak edo oscar gehien eramaten dituenak ere ez du hilabete irauten karteleran.\nBigarrena: Gertakari guztiak historikotzat hartzen dituen arren, zuk uste duzu hilabete barru ezertaz gogoratuko dela arrainaren oroimena baino laburragoa duen gizarte hau? Ez pelikula, ez koadro, ez abesti, ez liburu, ez presidentearen izena, ez ezer. Guinness World Records liburua da aurrerantzeko historia egingo duena, han agertzen diren markak baino ez ditu jendeak gogoratuko: koadro garestiena, pelikula luzeena, zortzimilako gehien egin dituena… Gainera, zer arraio, inori ez zaio iragana interesatzen; unean unekoa eta kitto! Gavrasena barne.\nDena dela, jakin ezazu ez nenbilkizula sermoi paternalistarik eman nahian. Ez dut psikoanalisirako bokaziorik, eta are gutxiago ezagutzen ez dudan inoren kontu freudianoetan sartzeko.\nBesterik zen iparrorratzarena aipatzean mahairatu nahi nuena, estetika eta giza(rte)-sentsibilitatearen eztabaida, alegia. Noraino eta zenbateraino doazen/joan behar luketen uztarturik, loturik ala aske. Eztabaida interesgarria, baina ez honako.\nBarka erretolikaren luzea!\nOraingoan bai, oraingoan


+Cityxchange archivos - Sestao Berri\nPortada » Berriak » +Cityxchange\nSestao Berri elkarte publikoa 2005ean eratu zen, Sestaoko Udalak eta Eusko Jaurlaritzak erdibana partaidetuta, Sestaoko gizarte eta hirigintza berroneratzeko erakundeen arteko lankidetzarako tresna izan zedin. Lan horrek hainbat jarduera hartzen ditu barne, hala nola lurzoruaren kudeaketa, etxebizitza eskuratzea, alokairuen kudeaketa, birgaitzea, azpiegituren sustapena, partaidetza eta elkarlan sozial eta komunitarioko proiektuak edo Europako proiektuetan parte hartzea, besteak beste.\nHona hemen Sestao Berrik hamabost urte hauetan egin dituen jardueretako batzuk:\n• Lurzoruaren kudeaketa: Infraetxebizitzen ezabapena (Rivas, Urbinaga, Simondrogas eta Txabarri), eta 40 eraikin eraistea (400 etxebizitza), 650 pertsonari baino gehiagori eragin dieten 200 bizileku-aldaketen kudeaketa eta laguntza soziala eta juridikoa Sestao Berrik emanda.\n• Etxebizitza eskuratzea: 466 etxebizitza sustatu dira (261 BOE La Bariegan, La Puntan eta Txabarrin; 102 etxebizitza sozial Orixe eta La Puntan; 103 etxebizitza libre La Puntan); 211 udal-etxebizitza alokairuan kudealketa; ASAP programaren kudeaketa (56 kontratu).\n• ARI Txabarri-El Sol: 47 etxebizitzen birgaitze integrala lankidetza publiko-pribatuan; birdentsifikazio bidezko birgaitze integrala Abenduak 25 kaleko 20. zenbakian; orubeak berreraikitzea (33-35, 37, 43, 55 eta 57 Txabarri kalean eta 51 Los Baños kalean); Birgaitze partziala: Los Baños kalea (39,45,47 eta 49) Txabarri kalea (39,65 eta 69), La Galana kalea 15. 254 erkidegoren kudeaketa\nGuztira, 290.000 euro baino gehiagoko inbertsio publikoa eta 350.000 euroko inbertsio pribatua. Eta azterketa-fasean, ARI berri bat, Iberia-Behekoan.\n• Azpiegiturak, ekipamenduak eta urbanizazioak: Vicente Díez plazaren azpiko azpiegituren basoa sustatzea, barrutiko berokuntza-sarea (District Heating), El Sol parkea urbanizatzea, lehenengo elektrolineraren instalazioa (Hiru Kontzejuen plaza), Ikastunen Eskola eta Sorospen Etxea birgaitzeko programaren azterketa.\n• Garapen soziokomunitarioaren sustapena: partaidetza sozial eta komunitarioko proiektuak, Txabarri SestaON Bizi programaren kudeaketa eta sustapena, laneratzeko proiektuak.\n• Energia-zerbitzuen kudeaketa (Piztu Sestao). Etxebizitza sozialetan laguntza sozial energetikoa emateko E-LAGUN proiektua.\n• Zahartze aktiborako Housgai –proiektu berritzailea.\n• Europako proiektuak: EU-GUGLE, Papirus, Trime, Nezer, Build Upon, +CityxChange.\nSestao Berrik Greencities Hiri-Adimena eta Jasangarritasun Foroan parte hartu du\nIrailaren 30etik urriaren 1era bitartean Malagako Azoka eta Kongresuen Jauregian egin zen Greencities, Hiri-Adimena eta Jasangarritasun Foroaren XIII. edizioan, 1.500 pertsona baino gehiago bildu ziren hiri eta udalerri jasangarri, adimentsu eta eraginkorragoen garapena bultzatzeko. Kongresura erakunde publikoetako arduradunak, enpresa teknologikoak, profesionalak, ikertzaileak eta adituak bertaratu ziren. Greencities erreferentziazko topaketa bihurtu da etorkizuneko hiri adimendun eta jasangarrien eraikuntzan parte hartzen duten eragile guztientzat.\nForoa hirien egungo erronkei, garapen iraunkorrari eta epe labur eta ertaineko lurralde adimendunen proiektuei buruzko ezagutza eta konponbideak partekatzeko aukera da. Esparru horretan, Sestao Berrik Innovation HUB-Ekonomia Zirkularreko bileran parte hartu zuen, elkarte horretako kide delako. Berrikuntza HUBak elkarlan, ikaskuntza eta sormen guneak dira kideen artean. Malagako bileran, parte-hartzaileek Green Deal Europarraren deialdi irekia aztertu eta eztabaidatu zuten, 2050erako karbonoan neutroa den Europa lortzen lagunduko duten proiektu eraldatzaileak finantzatzeko mila milioi euro dituena. Nazio Batuek pobrezia desagerrarazteko eta garapen jasangarriaren bidez planeta babesteko adierazitako Garapen Jasangarriko Helburuetan oinarritutako zenbat proiektu bultzatzen ditu Sestao Berrik. Horietako bat energia berriztagarriaren autokontsumo-komunitateak sortzeko +CityxChange hiri adimendunaren proiektua da. Sestaok Europako proiektu horretan parte hartzen du, Irlanda, Norvegia, Estonia, Txekiar Errepublika, Errumania eta Bulgariako beste sei herrirekin batera.\nEU-GUGLE proiektu europarrarekin konprometitutako mankomunitateetan birgaitze energetikorako obren amaiera azpimarratzen da Sestao Berri sozietateak argitara eman berri duen 2019ko Jardueren Memoriako balantzean. Horrekin batera, Txabarri-El Sol ARIko zenbait eraikinetan egindako beste jarduera batzuk eta Galindo Ibarreko La Punta eremuan lehenengo etxebizitza-eraikinak amaitu izana ere aipatzen da, besteak beste.\n2019ko ekitaldian, halaber, obrak hasi ziren Vicente Díez plazan, azpiegitura ontzia jartzeko bertan. Azpiegiturak, funtsean biomasaz elikatutako auzo-beroketarako District Heating sarearen galdara komunitarioen gela hartzen du.\nUdal etxebizitzen parkearen eta ASAP alokairurako interbentzio programaren kudeaketa zehazteaz gain, Sestao Berriren 2019ko Jardueren Memoriak Txabarri-El Sol PERRIaren aldaketa behin betiko onartzeak (2018ko abenduan onartua) iaz izan zuen garrantzia ere aipatzen du. Izan ere, Birgaitze eta Barne Erreformarako Plan Berezi horren guztiaren berrikuspen orokorra egitea ahalbidetu zuen, 2008ko krisialdi ekonomikoaren osteko baliabideetara eta egungo egoera sozioekonomikora egokituta.\n2019an izandako beste jarduera estrategiko batzuei buruz garatutako atarikoak ere jasotzen ditu Sestao Berriren txostenak; besteak beste, Ikastunen Eskolaren eta Sorospen Etxearen etorkizuneko erabilerei buruzko hausnarketa eta “Txabarri SestaON Bizi” garapen soziokomunitarioko planaren lehen ekintzen exekuzioari buruzkoa. Plan hori udaleko alderdi politikoek aho batez onartu zuten.\nEuropako proiektuetan parte hartzeari dagokionez, nabarmentzekoa da 2019an Sestao +CITY XCHANGE proiektuan sartu zela. Energia positiboko barrutiak sortzeko helburua du proiektuak. Horren arabera, energia elektrikoa sortzeko eta autokontsumo partekaturako proiektu-pilotu bat garatuko du Sestaoko hiru eraikinen artean: Ikastunen Eskola, Patronatua eta Arku Etxea.


Antolamolde-egitura, esku-harteko funtsezko estrategia - Amara Berri Sarea\nAntolamendu-egitura esku hartzeko estrategia giltzarria eta prestakuntza-esparrua da.\nHezkuntza-asmotik abiatzen da\nIrakasleen antolamendu-egitura ere, hezkuntza-asmotik abiatzen da. Egituretan esku hartuta, ikasleen beharrei erantzun nahi zaie, baita irakasleen garapen pertsonala eta taldearen garapena bultzatu ere.\nAntolamendua soilagoa edo konplexuagoa izateak ez du esan nahi bata bestea baino hobea denik. Ez du ezer adierazten. Hau da benetan garrantzitsua: egitura, edozein delarik ere, ikastetxearen benetako beharrekin bat etortzea.\nEgitura horiek gure hezkuntza-asmoaren emaitza dira, eta eurak jartzen ditugu gure jardunaren gunean; eta mugatu egiten dituzte eskeman agertzen diren gainerako egiturak, mugatu eta beren zerbitzura jarri: Ikasleen jarraipenerako egirua, Zikloa (funtzionamenduaren koordinazio horizontala), Mintegia (irakasgaien koordinazio bertikala) eta Pedagogikoa (gai orokorren koordinazioa). Egitura horiek ez dira ikerketa bat edo ekintza zehatz bat egiteko sortutako batzordeak. Ez dira informatzeko egiturak, ezta ordezkaritza-egiturak edo parte-hartze maila jakin bat duten egiturak ere. Irakasle guztiek, beren egitekoaren esparruetatik abiaturik, sistematikoki garatzen dituzten egiturak dira, eta inor ez da kanpoan geratzen, inor ez da baztertzen.\nTestuinguru sozialak, egonkorrak eta osagarriak dira\nBilerak, bakoitza bere taldekatze-moduarekin, bere bilguneekin, bere denbora-antolamenduarekin, bere diseinuarekin edo lan-metodoarekin, bere baliabideekin, etab.\nElkarrekintza sozialean gauzatzen dira. Irakasle bakoitza hainbat egituratako kide da. Hainbat talderekin erlazionatzen da, ikasleekin gertatzen den moduan. Egonkorrak eta iraunkorrak dira, baina egitura bakoitzak bere maiztasunarekin egiten ditu bilerak eta Osagarriak, curriculumaren barruan askotariko funtzioak betetzen dituztelako, guzti-guztiak osotasunerako beharrezkoak: curriculumaren koordinazio horizontala, koordinazio bertikala, ikuspegi orokorrak, ikasleen bilakaeraren zainketa, hezkuntza-premia bereziak, etab.\nLanaren gunea zeregina da. Egituretan egiten den lana praktikatik abiatzen da, taldeko kideek betetzen duten egitekotik. Helburua da berriro ere praktikan eragitea, testuinguruetan, hortik sortu baita egituraren beharra.\nEgitura horiek, arestian esan bezala, elkarren osagarri dira, helburu beraren barruan egiteko desberdinak betetzen dituzte eta.\nEgitura argia behar dute. Diseinua egin beharreko bidea da, oroz gain. Nork egin behar duen, noiz, zein den helburua eta bidaia horretan zein bitartekok lagun dezaketen zehaztendu\nEdozein antolamendu-egiturak ez ditu ondorio berak\nEz dituzte ondorio berak ikuskera piramidala duen egiturak eta ikuskera sistemikoa duenak. Buruak, erdi-mailako arduradunek (transmititzaileak) eta oinarriak osatzen dute lehenengoa, nahiz eta parte-hartzeaz hitz egiten den edo partaidetzazkoa ere izan daitekeen. Ikuskera sistemikoan oinarritutakoan, berriz, ez dago besteen gainetik dagoen egiturarik; aitzitik, denak batera garatzen dira, eta egitura bakoitzak besteen arabera hartzen du zentzua. Egitura sistemiko batean ez dago lan handirik eta lan txikirik. Denak dira beharrezkoak eta denak zerbitzuak dira. Egiturak zerbitzutzat hartzeak modu aktiboan esku hartzera garamatza. Esku hartzea eta transmititzea ez da gauza bera. Esku hartzea –lehenago ere argitu dugu kontzeptu hori parte hartzea, ekarpenak egitea, inplikatzea eta esparru bakoitzean erantzukizunak hartzea da. Ikuskera piramidala gainditzeak eta zerbitzutzat hartzeak autoestimua indartzen digu, berdintasunetik abiatuta ekarpenak egiteko, eta askatasun-maila handiagoa ematen digu, egokitu zaigun egitekotik exijitzeko.\nSakontzea eta berrikuntza ahalbidetzen dute\nBerrikuntzak, zentzua izan dezan, sakontzeari loturik joan behar du ezinbestean.\nAre gehiago. Sakontzetik sortu behar du berrikuntzak. Sakontzea arreta handiagoz hausnartzea da, zerbait aztertu edo barrentzea, ezin hobeki ezagutzera iristeko. Sakontzea, kasu honetan, gure jardueran barrentzea da, gure egituretan barrentzea: egituren egitekoan, euren osagaietan eta haien jarreretan, erabilitako metodologian eta, batez ere, metodologia hori gidatzen duten printzipioetan. Sakontzetik berrikuntza sortzen da beti, aldaketa eta berritasunak sartzen dira.\nZaren horretan edo behar duzun horretan sakontzen ez baduzu, eta kanpoko elementu bat garatzean jartzen baduzu arreta, ontasunez beterik badago ere.\nEgiten ari garena errentagarri bihurtzen duen edo hobetzen duen lengoaia edo teknologiaren bat ikastea berrikuntza izan daiteke, ez bere horretan, aplikatzean baizik. Jarrera pertsonalak aldatzen saiatuz lan egitea da berrikuntzarik handiena.\nFinkatu egiten ditu garapenak\nIraunkor bihurtzen ditu eta aurrerabidean jartzen ditu.\nEgitura sortzeak irakasleen edo pertsona bakoitzaren garapenak eta ekarpenak berarekin ez hiltzea edo ez desagertzea dakar. Egiturari esker, isolamendua gainditu egiten da. Egiturak finkatu egiten ditu garapenak. Finkatzea sendotasuna eta irmotasuna ematea da. Lehen ez zegoena biltzean datza, sendoa izan dadin. Finkatzea da zerbaiti gero eta oinarri sendoagoa ematea. Egiturari esker, finkatutakoak iraun egiten dueta aurrerabidean jartzen da.\nEgitura horrek, guztiaren gainetik, pentsamendu sozial autoegituratzailea sortzen du. Egiturak bildu egiten gaitu pertsonok, nor bere pentsamenduarekin, eta pertsonok egiten ditugu eta ematen diegu bizia egiturei. Bateratze-lana egiten dugu, ikasleekin egindako lan errealaren gainean jarduten dugu elkarrekin. Elkarrekintza horrek pen-tsamendu soziala sortzen du. Guztion pentsamendua, egituratik sortua. Sektorearen eta mintegiaren iritzia garatzen dugu eta geure egiten dugu. Prozesu horretan, pentsamendu sozial hori autoegituratzailea da, geure pentsamendua aberastera eta aldatzera garamatzalako.\nBalio-eskala sustatzen du\nKasu honetan, bat dator sistema-kontzeptuarekin, pertsona-kontzeptuarekin eta indibidualizazio-, sozializazio-, jarduera-, askatasun-, sormen-, globalizazio- eta normalizazio- printzipioekin.\nBenetako talde-erabakiguneak dira, eta bertan ikastetxearen kultur corpusa sortu, trukatu eta garatzen da. Benetako prestakuntza-esparruak dira.


Angel Erro: “Intimitatea agertzeko modu zintzoena iruditu zait dietarioa” - Deia\nAngel Erro: “Intimitatea agertzeko modu zintzoena iruditu zait dietarioa”\nHamalau urtetan hainbat koadernotan idatzitako testuak bildu ditu Angel Errok (Burlata, 1978), kaleratu berri duen ‘Lerro etena’ (Elkar) liburuan\nmarta morales 09.02.2020 | 02:54\nUrte luzez bere buruarentzat idatzitako pentsamendu, hausnarketa eta bizipenek osatzen dute Lerro etena (2004-2018). Askotariko testuak jaso ditu bertan Angel Errok. Kausa-efektuak bilatu gabe, lan intimoa, umoretsua eta ironikoa da Erroren azkena, non, besteak beste, literatura, heriotza, euskalduntasuna, bidaiak edota maitasuna dituen hizpide.\nDenbora luzea neraman ezer atera gabe, liburu formapean, eta bainuen gogoa liburudun idazle gisa berriz agertzeko euskal panoraman. Bestelako kolaborazioak eta antologiak alde batera utzita, azken liburua atera nuenetik hona, edonola, ez dut bizitza agrafoa eraman, kontrakoa baizik; idatzi besterik egin ez dudalako irudipena daukat, hamalau urteotan. Horri aterabidea eman nahi izan diot.\nDietario moduko lana aurkeztu duzu oraingoan. Zerk eraman zaitu estilo hori aukeratzera?\nIdazleen gogoeta liburu haririk gabekoak interesatzen zaizkit eta uste dut niri gaizkiegi ez doakidan estiloa dela. Erritmo eta taupada kontu bat da. Gero, bestetik, intimitatea ager-tzeko modu zintzoena iruditu zait dietarioarena. Beste generoetan ez bezala, hemen jolas arauek onartzen dutelako horixe, sentimenduak eta pentsamenduak, aitorpenak agertzea manipulazio txikienarekin.\nZer topatuko du irakurleak 'Lerro etena (2004-2018)' liburuan?\nNire bizipen batzuk, bere horretan emanak, gertatu eta bere momentuan nik jaso bezala, eta aldi berean gogoeta batzuk, hainbat gairen ingurukoak, hauek ere bere momentuan bota bezala, ez guztiak originalak. Hamalau urte, ehun eta berrogeita hamar orrialdetan laburtuta. Kontu xamurrak eta gogorrak elkarren ondoan, sakonak eta azalekoak lerroz-lerroz. Ez dut ezer edertu. Edertasun formala bilatu dut, noski, baina osokoaren harmoniari begira, gehienbat.\nGai ugari jorratzen dituzu: literatura, gaixotasuna, gurasoak, heriotza?\nEz dira espreski nik aukeratutakoak, etorri ahala, aukeraketa egin ahala, dekantazio naturalez agertutakoak baizik. Zentzu honetan, liburu honek balio izan dit neure burua pixka bat hobeto ezagutzeko. Ezustekoren bat edo beste ere eman dit. Nire obsesio batzuen aurrez aurre paratu nau. Denboran zehar errepikatzen diren gai batzuk azaltzen direlako; aipatutako horiez gain, hor dira euskalduntasuna, pertenentzia sentimendua, bidaiak, maitasuna, igerilekuak, ilargia, idazteari uzteko tentazioa...\nUrteotan idatzitako gogoeta eta pentsamenduak asko dira. Zeren arabera egin duzu aukeraketa?\nLiburu hau bikoitza edo hirukoitza izan zitekeen. Publikatzeko aukeratu dudana ez da bilduta dudanaren %10era ere iritsiko. Baina egunkari pertsonaletan ez da guztia argitaragarria, noski. Badira gauza lotsa-emangarri eta zentsuragarri asko, kalitate langa gutxienekoa ere gainditzen ez dutenak. Bazterketa fase ezberdinetatik pasatu da proiektua. Testuez argaldu ahala, liburua sendotzen joan denaren inpresioa izan dut. Baina uneren batean gelditu behar izan dut. Esentzialera jo arren, substantzia ere izan zezan.\nNola egituratu dituzu gai eta testu ezberdinak?\nAzkenean ez dut hurrenkera kronologikoa hobetsi, honelako liburu gehienetan egiten den bezala. Garai eta gai ezberdinetako testuek elkarri hitz egin eta erantzutea nahi nuen, elkar gezurtatu ala baieztatu. Modu horretan, tartekoak, idatzita ez dagoenak, garrantzia hartzen du. Hortik, lerro etenarena. Oroitzapenak bat eta bakarra garela sinetsarazi nahi digu, gugan nolabaiteko jarraipen bat badagoela. Baina berez gertaera solteak dira gogoratzen ditugunak, eta haiek koherentzia faltsu batez hornitzen ditugu, geure lasaitasunerako. Ni irudipen horren kontra lehiatu naiz. Ez zait interesatzen kausa-efektuak bilatzea, ezta nire bizitzan ere. Justaposizioarekin jolas egin dut.\nIronia eta probokazio puntu bat ere presente dago zure idatzietan, betiko lez. Uste duzu hori izan behar dela idazlearen papera, probokatzea?\nProbokatzea batzuetan oso erraza izan daiteke. Jendea erraz eskandalizatzen da oso kontu zaharrekin: sexuarekin, esaterako; edo iritzi politiko muturrekoekin. Idazleak zin-tzoa izan behar du eta gauzak bizi dituen moduan adierazi, irakurleen erreakzioa zein izango den pentsatu gabe, eta batez ere berariaz eta kosta ahala kosta hunkitu edo probokatu nahi gabe. Hori, azkenean, nabaritu egiten delako.\nUmoreak ere lekua du zure azken lan honetan. Bizitza ulertzeko ezinbesteko tresna da umorea?\nNire ustez, bai, batez ere bizitzaren gaineko irudi ezkorra edukiz gero, bestela ez legoke irakurri nahi izango gintuen inor. Baikorra banintz, mundua edo gizartea hobera doala sinetsiko banu, bestela idazteko askatasuna har nezake.\nNola ikusten duzu gaur egun euskal literaturaren egoera?\nEz dut nahikoa perspektiba ongi edo oso gaizki ari garela esateko. Ondoko literaturekiko homologazioa eskatzen genuen, eta uste dut iristen ari dela, eta hori ona dela suposatu behar dugu. Hala ere, irudipena dut kanpoko joera kaskarrenak kopiatu ditugula, eta hori txarra da. Merkatuari begira ari dira euskal idazle asko, baina nik ez dut oso argi merkatua eta irakurlegoa berdinak direnik, hala sinetsarazi nahi badigute ere. Beraz, laburbilduta, esango nuke euskal literaturaren egoera ezin hobea dela, gutxi gorabehera munduan zehar literaturek dituzten arazo eta gabezia berdinak dituelako.


Domogar 2004, Europako Domotika Azoka eta Etxe Digitalaren ateak irekitzeko prestatzen ari da Valentzia | Consumer\nDomogar 2004, Europako Domotika Azoka eta Etxe Digitalaren ateak irekitzeko prestatzen ari da Valentzia\nLehiaketa honek lehen aldiz biltzen ditu etxerako teknologia guztiak\nAsteazken honetan hasiko da Valentziako Domogar 2004 Azokan, Domotikaren eta Etxe Digitalaren Europako Azokan. Azoka horretan hasiko da, hain zuzen ere, etxebizitzari aplikatutako teknologia guztiak, bai sistemetan, bai edukietan eta zerbitzuetan, biltzen dituen lehen lehiaketa.\nEhun bat erakustokik erakutsiko dituzte, datorren larunbatera arte, honako hauen inguruko azken berrikuntzak: kontrol- eta integrazio-sistemak, segurtasuna (telezaintza, sarbide-kontrola, kontsumo-kontagailuak, segurtasun teknikoa eta intrusiboaren aurkakoa), telelaguntza, komunikazioak (etxebizitza-pasabideak, banda zabala, mugikortasuna eta wireless), aisia (ikus-entzunezko zerbitzuak eta irudia eta soinua), erosotasuna (motorizazioa, argiztapena, etxetresna elektrikoak, xurgatze zentralizatua, elektrobalismoa).\nArkitektoak, ingeniariak, sustatzaileak eta eraikitzaileak, dekoratzaileak eta instalatzaileak izango dira Domogarren lehen edizio honetan izango diren 10.000 profesional eta bisitariak.\nSektoreko erakunde nagusiek, Espainiako Domotika Elkarteak (CEDOM) eta Espainiako Inmotika eta Domotika Aurreratuaren Elkarteak (AIDA), “stand” bana izango dute, non erakunde bakoitzak eskaintzen dituen jarduera eta zerbitzuei buruzko informazioa emango baita.\nErakusketarekin batera, Domogar 2004 Foruma egingo da, Domotikako Biltzar Nazionala eta erakusketariek emandako prestakuntza-jardunaldiak hartuko dituen diziplina arteko gunea.\nHiru egunez, ingeniaritzan, telekomunikazioetan eta etxe digitalean adituak diren askok domotika eta beste sektore batzuekiko lotura izango dituzte hizpide.\nAipagarria da Geohabitat “Kronsberg-eko Barrutia” enpresaren hitzaldia. Bertan, Hanover hiri germaniarreko auzo bat hirigintza iraunkorreko eredu bihurtzeko prozesua azalduko da.\nazoka domindu teknologiak